4.

v oddelku 5 poglavja V naslova I se vstavi naslednji pododdelek 1a: „Pododdelek 1a Kvalificirane naložbe v infrastrukturo Člen 164a Kvalificirane naložbe v infrastrukturo 1. Za namene te uredbe kvalificirana naložba v infrastrukturo vključuje naložbo v subjekt za infrastrukturni projekt, ki izpolnjuje naslednja merila: (a) subjekt za infrastrukturni projekt lahko izpolnjuje svoje finančne obveznosti v trajno stresnih razmerah, ki so relevantne za tveganje projekta; (b) denarni tokovi, ki jih subjekt za infrastrukturni projekt ustvarja za ponudnike dolžniškega financiranja in vlagatelje lastniškega kapitala, so predvidljivi; (c) za infrastrukturna sredstva in subjekt za infrastrukturni projekt velja pogodbeni okvir, ki ponudnikom dolžniškega financiranja in vlagateljem lastniškega kapitala zagotavlja visoko stopnjo varnosti, vključno z naslednjim: (a) če se prihodki subjekta za infrastrukturni projekt ne financirajo iz plačil velikega števila uporabnikov, pravni okvir vključuje določbe, ki ponudnike dolžniškega financiranja in vlagatelje lastniškega kapitala učinkovito ščitijo pred izgubami zaradi ustavitve projekta s strani stranke, ki se je zavezala, da bo kupila blago ali storitve, ki jih zagotavlja subjekt za infrastrukturni projekt; (b) subjekt za infrastrukturni projekt ima zadostni rezervni sklad ali druge finančne ureditve za kritje financiranja za nepredvidljive dogodke in zahtev glede obratnih sredstev; Če so naložbe v obliki obveznic ali kreditov, pogodbeni okvir vsebuje tudi naslednje: (i) ponudniki dolžniškega financiranja so v obsegu, ki ga dovoljuje veljavna zakonodaja, zaščiteni s kritjem, ki ga predstavljajo vsa sredstva in pogodbe, potrebne za upravljanje projekta; (ii) ponudnikom dolžniškega financiranja se kot zavarovanje zastavijo lastniški vrednostni papirji, tako da lahko prevzamejo nadzor nad subjektom za infrastrukturni projekt, preden pride do neizpolnjevanja finančnih obveznosti; (iii) uporaba čistih denarnih tokov iz poslovanja po obveznih plačilih iz projekta v druge namene kot za odplačilo dolžniških obveznosti je omejena; (iv) pogodbene omejitve glede sposobnosti subjekta za infrastrukturni projekt, da izvaja dejavnosti, ki lahko škodujejo ponudnikom dolžniškega financiranja, vključno s tem, da novega dolga ni mogoče izdati brez soglasja obstoječih ponudnikov dolžniškega financiranja; (d) če so naložbe v obliki obveznic ali kreditov, lahko zavarovalnica ali pozavarovalnica nadzorniku dokaže, da je naložbo sposobna obdržati v posesti do zapadlosti; (e) če so naložbe v obliki obveznic ali kreditov, za katere bonitetna ocena imenovane ECAI ni na voljo, je naložbeni instrument nadrejen vsem drugim terjatvam, razen zakonsko določenih terjatev in terjatev nasprotnih strank v izvedenih finančnih instrumentih; (f) če so naložbe v obliki lastniških vrednostnih papirjev ali obveznic ali kreditov, za katere bonitetna ocena imenovane ECAI ni na voljo, so izpolnjena naslednja merila: (i) infrastrukturna sredstva in subjekt za infrastrukturni projekt se nahajajo v EGP ali OECD; (ii) če je subjekt za infrastrukturni projekt v gradbeni fazi, vlagatelj lastniškega kapitala ali skupina vlagateljev lastniškega kapitala kot celota, če obstaja več kot en vlagatelj lastniškega kapitala, izpolnjuje naslednja merila: — vlagatelji lastniškega kapitala imajo pretekle izkušnje z uspešnim nadzorom infrastrukturnih projektov in ustrezno strokovno znanje, — vlagatelji lastniškega kapitala imajo nizko tveganje neplačila ali pa obstaja nizko tveganje pomembnih izgub za subjekt za infrastrukturni projekt v primeru njihovega neplačila, — vlagatelje lastniškega kapitala se spodbuja k varovanju interesov vlagateljev; (iii) subjekt za infrastrukturni projekt je vzpostavil zaščitne ukrepe za zagotovitev dokončanja projekta v skladu z dogovorjenimi specifikacijami, proračunom ali datumom dokončanja; (iv) če obstaja pomembno operativno tveganje, se to ustrezno upravlja; (v) subjekt za infrastrukturni projekt uporablja preizkušeno tehnologijo in zasnovo; (vi) kapitalska struktura subjekta za infrastrukturni projekt mu omogoča odplačevanje njegovega dolga; (vii) tveganje refinanciranja za subjekt za infrastrukturni projekt je nizko; (viii) subjekt za infrastrukturni projekt uporablja izvedene finančne instrumente samo za zmanjševanje tveganja. 2. Za namene odstavka 1(b) se denarni tokovi, ustvarjeni za ponudnike dolžniškega financiranja in vlagatelje lastniškega kapitala, ne štejejo za predvidljive, razen če vsi prihodki razen nepomembnega dela izpolnjujejo naslednje pogoje: (a) izpolnjeno je eno od naslednjih meril: (i) prihodki temeljijo na razpoložljivosti; (ii) za prihodke velja ureditev glede stopnje donosa; (iii) za prihodke velja pogodba vzemi ali plačaj; (iv) obseg proizvodnje ali uporabe in cena neodvisno izpolnjujeta eno od naslednjih meril: — sta nadzorovana, — sta pogodbeno določena, — sta dovolj predvidljiva zaradi nizkega tveganja v zvezi s povpraševanjem; (b) če prihodki subjekta za infrastrukturni projekt ne temeljijo na plačilih velikega števila uporabnikov, je stranka, ki se zaveže k nakupu blaga ali storitev, ki jih zagotavlja subjekt za infrastrukturni projekt, ena izmed naslednjih: (i) subjekt, naveden v členu 180(2) te uredbe; (ii) regionalna vlada ali lokalni organ, naveden v uredbi, sprejeti v skladu s členom 109a(2)(a) Direktive 2009/138/ES; (iii) subjekt z bonitetno oceno ECAI s stopnjo kreditne kvalitete vsaj 3; (iv) subjekt, ki ga je mogoče zamenjati brez bistvene spremembe ravni in časa prihodkov.“;